VEGA præsenterer  **Carpark North rocker nye, håbefulde sange i VEGA**

***Den danske electrorock-trio er klar til at feste den 22. november, når de nedlægger Store VEGA med nye ørehængere og gamle hits.***

Efter en varm modtagelse af Carpark Norths femte studiealbum *Hope* er bandet nu klar til at tage på Danmarksturné i efteråret 2018, hvor de kommer til at besøge spillesteder i hele landet.

Tilbage i 2001 singledebuterede Carpark North med ”There’s a Place”, og siden da har landets rockfans fået den ene hitsingle efter den anden fra den hårdtslående trio. Sange som ”Human”, ”Transparent & Glasslike” og ”32” har alle været med til at forme det Carpark North, som vi alle kender i dag.

I sommeren 2017 var Carpark North, ovenpå to års pause, atter at finde på landets største festivalscener. Under bøgen i Skanderborg cementerede Carpark North deres position blandt den absolutte elite i dansk musik, da 25.000 festivalgængere klappede i takt til trioens imponerende bagkatalog.

På deres femte studiealbum *Hope* prøvede bandet for første gang kræfter med dansksprogede sange. Bl.a. singlen ”Håb”, som blev skrevet, da Lau Højens mor blev syg. Dagen efter han fik beskeden om uhelbredelig kræft, vågnede han op, og gik en tur langs træerne på Rahbæks Allé:   
  
”*Ordene ’Jeg vågnede op i dag med tårer, jeg vågnede op i dag med håb’, ramte mig så rent. Hvordan har du det, sådan helt ærligt? Sådan føltes teksten*,” fortæller Lau Højen om sangen ”Håb” og fortsætter: ”*Det er vores første danske sang og jeg er lykkelige for den. ”Håb” rummer så meget. Den er lyden af håb, men også lyden af sorg. Den har en kraft, der løfter én op og stormer én igennem. Helt stille og voldsom på samme tid*.”

**Fakta om koncerten**:

Carpark North (DK)

Torsdag den 22. november kl. 20.00

Store VEGA, Enghavevej 40, 1674 København V

Billetpris: 300 kr. + gebyr   
Billetsalget starter i dag via vega.dk og Ticketmaster.